ตลท.ชี้ยิงเอ็ม 79 ไม่สะเทือนการลงทุน
ผู้จัดการตลท.ชี้ยิงระเบิดก่อกวนครม.ไม่กระทบความมั่นใจนักลงทุน เชื่อรัฐบาลยังคุมสถานการณ์ได้
23 มี.ค. 2553

ผู้จัดการตลท.ชี้ยิงระเบิดก่อกวนครม.ไม่กระทบความมั่นใจนักลงทุน เชื่อรัฐบาลยังคุมสถานการณ์ได้
นางภัทรียา เบญจพลชัย กรรมการและผู้จัดการ ตลาดหลักทรัพย์แห่งประเทศไทย เปิดเผยว่า เหตุยิงระเบิดเอ็ม 79 ขณะที่โฆษกรัฐบาลกำลังแถลงผลการประชุมคณะรัฐมนตรี (ครม.) ที่กระทรวงสาธารณสุข ไม่กระทบต่อการลงทุน เพราะนักลงทุนมั่นใจว่าทางรัฐบาลจะสามารถควบคุมสถานการณ์ได้  ส่วนการต่อเวลาการประกาศใช้ พ.ร.บ.ความมั่นคง นักลงทุนไม่มีความกังวลเช่นเดียวกัน เพราะที่ผ่านมามีการประกาศใช้อยู่แล้ว
อย่างไรก็ตาม นักลงทุนควรติดตามข่าวสารและสถานการณ์อย่างใกล้ชิด เพราะการลงทุนในตลาดหุ้นมีความเกี่ยวข้องทั้งจากปัจจัยภายในและภายนอก ซึ่งอาจมีผลทำให้หุ้นมีการปรับฐานลงมาบ้าง เช่น 2 วันที่ผ่านมาหุ้นภูมิภาคปรับฐานลงบ้างกรณีที่ฝ่ายกำกับดูแลของอินเดียได้มีนโยบายควบคุมออกมา
ขณะที่ ภาวะเงินบาทแข็งค่า ก็เป็นไปในทิศทางเดียวกับภูมิภาคเอเชีย เพราะเงินทุนไหลเข้าทั่วทั้งภูมิภาค เนื่องจากเศรษฐกิจฟื้นตัวชัดเจน ดอกเบี้ยมีแนวโน้มปรับขึ้น ทำให้นักลงทุนเข้ามาหาอัตราผลตอบแทนที่ดีกว่า แต่ก็ควรติดตามข่าวอย่างใกล้ชิด เพราะหากเม็ดเงินไหลออกก็มีผลต่อการเปลี่ยนแปลงค่าเงินบาทเช่นกัน
นางภัทรียา กล่าวด้วยว่า เชื่อมั่นว่าธนาคารแห่งประเทศไทย (ธปท.) จะควบคุมเงินไหลเข้าออกได้อย่างมีประสิทธิภาพ ขณะเดียวกันขอให้บริษัทจดทะเบียน (บจ.) โดยเฉพาะกลุ่มส่งออก มีการเพิ่มศักยภาพขีดความสามารถในการแข่งขันของตัวเองมากขึ้น เพื่อลดการพึ่งพาค่าเงิน